Velkommen til pilegrimsvandring i Spania 2013
Jakobskontoret i Trondheim inviterer til pilegrimsvandringer i Galicia og Asturias i 2013. Velkommen til vandring!
I en hektisk og støyende hverdag oppdager stadig flere behovet for langsomhet, for stillhet, for ro, for å "ta tiden tilbake". Uttrykket "slow food" er noe mange etter hvert kjenner, og i Norge har både en by og to landkommuner blitt godkjent som "cittaslow".
Som lege ser jeg at folk lider under for mye tidspress og for lite bevegelse. De kunne ha godt av en langtur som pilegrim.(Torkil Færø)
Tradisjonen tro inviterer vi derfor til pilegrimsvandringer også i år 2013.
Galicia ligger nordvest i Spania, og vi skal vandre gjennom det vakre landskapet frem til Jakobskatedralen i Santiago de Compostela.
Vandringene kvalifiserer til Compostelaen, et diplom som bekrefter at vi har gjennomført pilegrimsvandringen.
Underveis overnatter vi på private herberger og små private pensjonater og hoteller. Pilegrimsmessen i Santiago er for mange pilegrimer selve høydepunktet på vandringen. Kanskje får vi oppleve det store røkelseskaret når det svinger opp under hvelvingen i katedralen?
I april/mai blir det vårvandring fra O'Cebreiro, en sjarmerende liten landsby med en Mariakirke i før-romansk stil. Derfra vandrer vi ned fra fjellene langs Camino Frances frem til Santiago de Compostela
Tid: ca 23/4 - 7/5
Pris: kr 15.400
Påmelding og depositum innen 1 januar 2013
I oktober blir det høstvandring langs samme etappe som om våren
Tid: ca 9/10 - 23/10
Påmelding og depositum innen 1 juli 2013
Det er ikke noe rart at folk tar bena fatt for å gjøre seg bedre kjent med et av de vakreste og mest kulturrike områder i Europa. Santiago er en vakker by som byr på en så nær og glad pilegrimsstemning.
Er det noe rart at jeg lengter tilbake til stier og bygdeveier som snor seg gjennom grønne daler, stier som fører gjennom godt bevarte middelalderbyer, over eldgamle broer, fra katedral til katedral.
Pilegrimsveien byr på opplevelser som gir mening og sammenheng. Jeg kan nesten si jeg er blitt fanget av veien.
Marry Dahlen, pilegrim.
Asturias ligger nord i Spania, og grenser til Galicia, Castilla y León Cantabria og Biscayabukten. Det Spania vi kjenner hadde sin "fødsel" i Asturias, da kong Pelayo 1. i år 718 startet gjenerobringen av landet. Ved hjelp av jomfru Maria seiret han over maurerne i et slag i Covadonga. Dette stedet er blitt et pilegrimsmål, og Marias helgendag den 8. september feires hvert år.
I september vandrer vi noen dager langs Camino del Norte. Vi starter i Llanes, vandrer om Covadonga, og deltar i feiringen av Hellig år, før vi vandrer videre til Villaviciosa.
Tid: ca 3/9 - 13/9
Pris: kr. 16.400
Påmelding og depositum innen 1 mai 2013
På vandringen bærer vi vår egen sekk. Den må derfor være så lett som mulig. Det er viktig at man bare tar med det helt nødvendige; alt det andre gjør sekken for tung. Det er fullt mulig å komme ned i 6 – 7 kg på ryggen, og du vil få en veiledende pakkeliste etter påmelding. Gode og inngåtte sko/støvler er helt avgjørende for en vellykket pilegrimsvandring.
Distansene vi skal vandre er overkommelige, men vi anbefaler absolutt noen treningsturer på forhånd for å herde føttene, og dermed lette vandringen. Sykling er ikke godt nok, da vandring gir en helt annen belastning på tær, heler og føttenes tråputer. Moralen er: minst mulig i sekken og mest mulig i beina!
Å være pilegrim er å bryte opp fra hverdagen. Vandringen er i seg selv en slags retreat, der man kan slippe fri fra hverdagens krav og plikter, og ha mulighet til å søke noe utenfor seg selv. Denne gangen gjør vi det både i fellesskap og i ensomhet.
Vi starter dagen med et "ord for dagen", som gir oss et tema man kan reflektere over under dagens vandring. På kvelden kan de som ønsker det delta i messe i den lokale kirken, der dette er mulig.
Det kreves minimum 6 deltagere for å kunne gjennomføre vandringene til disse prisene. I tillegg kommer hver enkelt deltagers utgifter til reise/avbestillingsforsikring, og mat underveis. Vi tar forbehold om evt. prisjusteringer hos overnattingssteder og fly-/busselskaper, og forbehold om evt små endringer i reisetidspunkt, avhengig av flyselskapene.